Kampa Multecîyan a Şehîd Rustem Cûdîyî (Mexmûr) de 2ê sibate de mabênê cerganê DAÎŞî de û gerîlayanê HPGyî û YJA-Starî de şerêko giran qewimîya û 2 cergê DAÎŞî ameybî kiştene. Şer de gerîlayê HPGyî Ahmed Muradpur (Bêkes Ûrmîye) şehîd bi.
Dezgehê Keyeyanê Şehîdan ê Kampa Rustem Cûdîyî (Mexmûr) seba Bêkes Ûrmîye bi beşdarîya bi hezaran kesan merasîmêk kerd. Tabutê Muradpurî bi sloganan ame ardene bi cayê merasîmî. Merasîm bi deqayêkê rêzgirewtişî dest pêkerd.
Hemserekê Meclîsê Şarî yê Mexmûrî Haci Kaçanî merasîm de qisey kerd û vat: ''Şarê Mexmûrî rayîrê azadîye de bedelê pîlî dayî. Şehîd Bêkes û embazanê ci têna seba Mexmûrî ney seba pêro şarî têkoşîn kerd. Hêrişê ke vera Mexmûrî yenê kerdene eleqeyê înan ê bi komployê mîyanneteweyî û ambargoyî esto. Ma venga Îdareyê Kurdîstanî danê ke ganî berpirsîyarîya xo bîyaro ca, hê hêrişan bivîno û vera nînan têkoşîn bikero. ''
Meclîsê Cinîyan ê Mexmûrî ser o Nurane Sezgîn qisey kerd û vat: ''Şehîd Bêkes serra xo ya ciwane de seba şarê xo şer kerd û roja şehadetê Vîyane Soran de şehîd bi. Bêkes Rojhelatê Kurdîstanî ra bi û seba şarê xo, xo feda kerd. Ma reyna şehîdanê xo bi rêzdarî yad kenê û Rayberê xo û şarê xo rê soz danê ke ma do rêçê înan ser o bibê.''
Qiseykerdişan ra dima şehîd Bêkes Şehîdgehê Mexmûrî de bi slogananê ''Şehîdî nêmirenî'' û ''Biciwîyo Serek Apo'' ame definkerdene.
